C 125/60
SL
Uradni list Evropske unije
5.4.2023
sreda 14. septembra 2022
2. pozdravlja pobudo novi evropski Bauhaus, ki poskuša ustvariti vseevropsko kulturno gibanje, ki bo prispevalo k pametnejšemu, bolj trajnostnemu, vključujočemu in prijetnemu življenjskemu okolju ter spodbujalo lokalno in globalno znanje; poudarja, da se mora osredotočiti predvsem na izboljšanje kakovosti življenja ljudi z ustvarjanjem zdravih in cenovno dostopnih življenjskih prostorov, ponoven razmislek o trenutnem stanju in preoblikovanje prostorov, stavb, mest in ozemelj, kjer živijo, tudi na manj razvitih, primestnih, podeželskih, oddaljenih ali čezmejnih območjih in regijah, v skladu z agendo EU za mesta in na podlagi uspešnega dela, ki ga je opravil program URBACT, hkrati pa mora izboljšati soobstoj in javne prostore za socialno in teritorialno kohezijo in demokratično življenje, obravnavati prostorsko segregacijo in zgodovinsko izključenost družbenih skupin ter varovati okolje med načrtovanjem in gradnjo stavb in okoliških prostorov;
3. priznava, da je novi evropski Bauhaus ustvarjalna ter interdisciplinarna in transdiciplinarna pobuda, ki v ospredju politik EU prvič združuje arhitekturo, oblikovanje, umetnosti in znanost, obenem pa poskuša prispevati k drugim programom in pobudam Unije, tudi njenega digitalnega in zelenega prehoda, s čimer spreminja evropski zeleni dogovor v oprijemljivo, pozitivno in vključujočo izkušnjo za vse ter mu daje ustvarjalno in kulturno razsežnost, s čimer sproža naslednji val inovacij; poudarja, da mora novi evropski Bauhaus tudi zaščititi državljane pred naravnimi nesrečami in nesrečami, povezanimi s spremembami podnebja, tako da med svoje cilje vključi varnostno komponento; ugotavlja, da bo to spodbudilo nove načine gradnje ter uporabo inovativnih, visokokakovostnih, trajnostnih in odpornih gradbenih materialov, tudi pri obnovi po nesrečah;
4. ponovno poudarja, da ima novi evropski Bauhaus potencial za preoblikovanje načina oblikovanja politik, vključno s sodelovanjem s skupnostmi, za gojenje politik in sprememb zakonodaje, ki vplivajo na grajeno okolje in dobro počutje delovne sile, ter za opredelitev okolja prihodnosti z izpolnjevanjem potrebe po prostorih, ki bodo dostopni in prilagojeni novim in spreminjajočim se načinom življenja, kot so prostori za netradicionalno sestavljena gospodinjstva, večgeneracijska stanovanja, prilagodljivi skupni delovni prostori, otrokom prijazno mestno okolje ter varnejši prostori za ženske in ranljive osebe; vztraja, da mora novi evropski Bauhaus pokazati raven ambicij, ki bo skladna s podnebnimi zavezami Unije, in oblikovati smernice za države članice, vključno z lokalnimi in regionalnimi oblastmi, za njihovo izvajanje;
5. poudarja, da mora biti novi evropski Bauhaus, če želi biti uspešen, dostopen, pregleden, cenovno sprejemljiv, socialno in geografsko pravičen ter vključujoč in da mora dejavno vključevati državljane EU, organizacije skupnosti in lokalno prebivalstvo tet zagotavljati socialno in teritorialno raznolikost in podpirati projekte vseh velikosti, in sicer od spodaj navzgor, od zasnove projekta do njegove izvedbe in ocene, obenem pa sprejeti aktivne ukrepe, da se preprečijo morebitni elitistični pristopi ali škodljivi učinki gentrifikacije in da se izboljša posvetovanje z državljani in njihovo sodelovanje; poudarja, da je treba k pobudi pritegniti mlade, zlasti mlade arhitekte, umetnike in delavce v kulturnem in ustvarjalnem sektorju in panogah;
6. poudarja, da je pomembno zagotoviti dostopnost za invalide in osebe z omejeno mobilnostjo, osebe s posebnimi potrebami in prikrajšane skupine, da bodo vsem dostopne javne storitve ter kulturno, družbeno in gospodarsko življenje; v zvezi s tem poudarja pomen dobrega oblikovanja; vztraja, da morajo biti viri namenjeni tudi izključenim, marginaliziranim in prikrajšanim skupnostim;
7.
meni, da lahko Evropa s tem inovativnim kulturnim gibanjem prevzame vodilno vlogo na svetu na področju trajnostne arhitekture, ozemeljskega in prostorskega načrtovanja, oblikovanja, kulture, trajnostne mobilnosti in logistike, tehnologije, krožnega gospodarstva, energetske učinkovitosti in obnovljivih virov energije s spodbujanjem načinov za boljše skupno življenje, delo in prostočasne dejavnosti, ki se lahko uporabljajo tudi zunaj EU; meni, da je treba družbene in tehnološke inovacije ustrezno podpreti, tudi z javnimi in zasebnimi naložbami v raziskave in razvoj;
8. poziva Komisijo, naj dodatno razširi doseg novega evropskega Bauhausa, tako da v pobudo vključi pridružene in partnerske države zunaj EU, tudi s stalnim dialogom o tej pobudi; priznava, da lahko novi evropski Bauhaus prispeva k povojni obnovi mest, družb in gospodarstva, zlasti glede na sedanjo vojno v Ukrajini in sodelovanje ukrajinskega kulturnega in ustvarjalnega sektorja in panog ter njihovih strokovnjakov;